Magister Michael de sancto dyonisio Canonicus et officialis Remensis . Omnibus presentes litteras inspecturis Salutem in domino . Nouerint uniuersi quod coram fideli clerico Remensis Curie ad hoc specialiter destinato , constituti , dominus Gilo de sancto lupo miles , et domina pentecosta eius uxor , recognouerunt se uendidisse ecclesie de claromarisco iuxta Remis , sicut ab eodem clerico didicimus , duos modios bladi , percipiendos ab eadem ecclesia inperpetuum , et annuatim primo in meliore molitura molendini ipsorum , Gilonis et pentecoste eius uxoris , de ponte sancti Maximini iuxta Roiseium ad mensuram Remensem , ita uidelicet quod ad pascha dimidium modium frumenti , et dimidium modium siliginis . Et ad festum sequens beatorum Remigii et hylarii dimidium modium frumenti et dimidium modium siliginis . Et hoc precio sepcies uiginti librarum et quadraginta solidorum pruuiensium . De quibus recognouerunt dicti uenditores sibi esse satisfactum ad plenum a dicta ecclesia in pecunia numerata . Promittentes fide prestita corporali quod contra dictam uendicionem per se , uel per alios , ratione dotis , seu aliqua alia ratione non uenient in futurum . Nec in dictis rebus uenditis aliquid de cetero reclamabunt nec facient reclamari . Sed aduersus omnes iuri parere uolentes , legittimam exinde portabunt garandiam , secundum loci consuetudinem , ecclesie prenotate . Conuentum eciam fuit inter dictos Gilonem et penthecostam eius uxorem ex una parte , et dictam ecclesiam , quod ipsi Gilo et penthecosta eius uxor si eadem ecclesia uoluerit facient eidem ecclesie dictum bladum moli gratis , sine molitura aliqua exinde a molendinario , uel aliquo alio recipienda . Et quod iidem gilo et penthecosta eius uxor ita dictum molendinum custodire , reparare et detinere in omnibus , quod dicta ecclesia sine defectu aliquo suum redditum annuatim prout supra dictum est poterit recipere sine diminucione aliqua et habere , tenebuntur . Et si quid defecerit eidem persoluendum , prefati Gilo et pentecosta eius uxor , totum defectum de bonis suis aliis debebunt eidem ecclesie restituere , et supplere . Qui Gilo et penthecosta omnia bona sua ubicunque poterunt inueniri , heredesque suos dicte ecclesie quantum ad hoc obligarunt . Recognouit autem dicta Penthecosta quod dictam uendicionem et conuentiones predictas fecerat spontanea uoluntate , non coacta , et quod in utilitatem suam conuersa erat summa pecunie supradicte . De premissis autem tenendis ac firmiter obseruandis , dominus henricus frater dicti Gilonis , et dominus Willelmus de Sorbon milites coram dicto clerico , et dominus Renaudus de espineto miles , coram magistro martino Remensis Curie sigillatore , constituti , sicut ab eodem clerico didicimus se fideiussores constituunt , fide super hoc prestita corporali . Qui uero henricus predictus dominus feodi de quo mouebat dictum bladum uenditum ut dicebat , quitauit fide data , quitquid iuris habebat tam racione feodi quam alia racione in rebus uenditis supradictis . Hec autem uendicio facta fuit tali condicione adhibita , quod si quis heredum dictorum Gilonis et penthecoste eius uxoris dictum bladum ratione proximitatis uoluerit habere quod ipsum habeat . Ita tamen quod prefati Gilo et penthecosta eius uxor uel eorum heredes soluent dicte ecclesie decem libras parisienses pro eiusdem ecclesie sumptibus et expensibus . Promiserunt eciam prefati uenditores , sub dicte fidei datione , quod ipsi dictam uendicionem a liberis ipsorum Gilo et penthecosta , quando ad etatem legittimam peruenerint , pro posse suo laudari facient et eciam approbari . Renunciantes iidem Gilo et penthecosta eius uxor quantum ad hoc omnibus excepcionibus , et omni iuris auxilio canonici et ciuili , que sibi tunc competebant et quibus renunciare poterant , ad elidenda ea que superius sunt expressa . Sopponentes eciam se quantum ad hec iurisdicioni curie Remensis . In cuius rei testimonium presentes litteras , Sigillo Metropolitane sedis Remensis uacantis fecimus roborari . Actum Anno domini m .cc .xliii . mense februario .